કચ્છી સંસ્કૃતિ અને રણના સૌંદર્યને વિશ્વ સમક્ષ મૂકવાના શુભ આશયથી પ્રતિવર્ષે રણોત્સવ નિમિત્તે કચ્છ કાર્નિવલનું આયોજન ગુજરાત સરકાર દ્વારા કરવામાં આવે છે. શ્વેતરણમાં રજતચંદ્રની ચાંદનીનો રણોત્સવ અને કચ્છની સાંસ્કૃતિક વિરાસત સાથેની રણભૂમિમાં વિશ્વને અચંબો પમાડે તેવું સામર્થ્ય અને ગુજરાતની પ્રવાસન શક્તિની આ ઓળખ વિશ્વ સમક્ષ મૂકવા ‘રણોત્સવ’ અને કચ્છ કાર્નિવલની શરૂઆત ગુજરાત સરકારે કરી છે. કચ્છના સફેદ રણનું સૌંદર્ય વિશ્વભરના પ્રવાસન પ્રેમીઓ માટે આકર્ષણનું કેન્દ્ર છે. જેવી રીતે તાજમહાલને ચાંદની રાતમાં જોવાનો પણ એક લ્હાવો છે તેવી જ રીતે ચાંદની રાતમાં કચ્છના સફેદ રણને માણવાનો પણ એક લ્હાવો છે.